Suriya hukumati vakillari Jenevadagi muzokaraga yetib bordi
Bu yanvar oyidan beri uchinchi muzokaralar. Biroq muloqotga zamin hozirlab bergan sulh kuchini yo'qotishi mumkin.
Suriyada qayta avj olgan olishuvlar Jenevadagi tinchlik muloqotini puchga chiqarishi mumkin. Payshanba kuni internetda paydo bo'lgan videoda hukumat Himsda sodir etgani taxmin qilinayotgan havo hujumlari asoratlarini ko'rasiz. Isyonchilar qo'lidagi Halab shahri atrofida ham qonli janglar ketayapti. BMT maxsus vakili esa gumanitar yordam shaharlarga yetib borishi qiyin bo'layapti, deydi. "Insonparvarlik yordami ortilgan karvonlar ayrim shaharlarga kira olmayapti. Bundan muzokara qatnashchilarining ta'bi xira", - deydi Staffan de Mistura. Bu esa sulh kuchini yo'qotib borayotganidan nishona. "Frontda otishma, olishuvlar kamaysa, gumanitar karvonlar osonroq qatnaydi", - deydi tahlilchi Ben Barri. "Lekin bugun janglar kuchaymoqda. Suriya hukumati Halabga shiddatli hujum uchun shaylanayotgan ko'rinadi", - deydi u. Bu orada, Suriya muxolifati mamlakatda tuziladigan muvaffaq hukumat tarkibiga amaldagi rasmiylar ham kirishiga qarshi emasmiz, demoqda. "O'taketgan jinoyatchilar bo'lmasa bo'ldi. Suriya xalqini qirgan odamlar bo'lmasa bo'ldi", - deydi Salim al-Muslat. Lekin oppozitsiyaning sharti shuki, Prezident Bashar al-Assad ketishi lozim. Biroq Jenevaga bugun, juma yetib borgan hukumat bu talabga rozi emas.